S-395/2010

Mál þetta, sem dómtekið var 11. janúar s.l., er höfðað með ákæruskjali lögreglustjórans á Akureyri, útgefnu 21. desember 2010, á hendur X;

„fyrir eftirtalin þjófnaðarbrot:

A. (024-2008-9884)

Með því að hafa, 3. desember 2008, stolið söfnunarbauk frá ABC barnahjálp úr versluninni 10-11 í Kaupangi á Akureyri, en í bauknum voru um 500 krónur.

Telst þetta varða við 1. mgr. 244. gr. almennra hegningarlaga nr. 19, 1940.

B. (024-2009-321)

Með því að hafa, 15. janúar 2009, stolið 150 krónum úr peningakassa í Nætursölunni, Strandgötu 6 á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

C. (024-20106732)

Með því að hafa, miðvikudaginn 8. desember 2010, stolið 6 rakspíraglösum og tveimur hárgelsdósum úr versluninni Hagkaupum að Furuvöllum 17 á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

D. (024-2010-6743)

Með því að hafa, miðvikudaginn 8. desember 2010, stolið hárgeli og tveimur gosflöskum úr versluninni Nettó á Glerártorgi á Akureyri, en verðmæti þýfisins var kr. 848-.

Telst þetta varða við 1. mgr. 244. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði krefst vægustu refsingar sem lög leyfa.

I.

Fyrir dómi hefur ákærði skýlaust viðurkennt brot sín eins og þeim er lýst í A-D lið ákæru.

Í málinu liggur fyrir að því þýfi sem lýst er í C lið ákæru, að verðmæti rúmar 40.000 þúsund krónur, var tekið af ákærða á brotavettvangi og komið til skila til eiganda af lögreglu. Einnig liggur fyrir að sakarefni samkvæmt A og B kafla ákæru var upphaflega tekið fyrir af lögreglustjóranum á Akureyri 25. júlí 2009, en þá var tekin ákvörðun um að fresta útgáfu ákæru á hendur ákærða, sbr. heimildarákvæði 56. gr. almennra hegningarlaga, skilorðsbundið til tveggja ára. Ákærði stóðst ekki skilorðið og er því umrætt sakarefni hér til umfjöllunnar ásamt því sakarefni sem lýst er í C og D-lið ákæru.

Að ofangreindu virtu og þar sem játning ákærða er í samræmi við rannsóknargögn lögreglu þykir sök hans nægilega sönnuð. Háttsemi ákærða er réttilega heimfærð til refsiákvæða í ákæru, 1. mgr. 244. gr. almennra hegningarlaga nr. 19, 1940.

II.

Ákærði, sem er 18 ára, gekkst samkvæmt vottorði sakaskrár ríkisins undir lögreglustjórasátt í ágústmánuði 2010, en honum var þá gert að greiða sekt til ríkissjóðs vegna brota gegn ávana- og fíkniefnalöggjöf.

Í máli þessu hefur ákærði gerst sekur um endurtekin þjófnaðarbrot. Þykir refsing hans með hliðsjón af 77. og 78. gr. almennra hegningarlaga hæfilega ákveðin 30 daga fangelsi.

Ákærði er ungur að árum. Hann hefur afdráttarlaust játað sakir og lýst yfir iðran, en einnig vilja til að taka sér tak varðandi líferni og lífshætti. Að þessu virtu þykir fært, með hliðsjón af viðeigandi ákvæðum 70. gr. og 74. gr. hegningarlaganna, að fresta fullnustu refsingar ákærða og ákveða að hún falli niður að liðnum tveimur árum frá uppsögu dómsins að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Engan sakarkostnað leiddi af rekstri málsins samkvæmt yfirlýsingu sækjanda fyrir dómi.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð :

Ákærði, X, sæti fangelsi í 30 daga.

Fresta skal fullnustu refsingar ákærða og hún niður falla að liðnum tveimur árum frá uppsögu dómsins að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.